Šig-Alei

Šig-Alei (tatari Şahğäli xan või Şäyex Ğäli xan, ka Šahh Ali; 1505–1567) oli Kassimovi khaan ja Kaasani khaan ning hiljem tsaar Ivan IV väepealik.

Šig-Alei oli Kassimovi khaan aastatel 1516–1519, 1535–1546, 1546–1551 ja 1552–1567 ning Kaasani khaan aastatel 1519–1521, 1546 ja 1551–1552. Ta oli khaaniriigi Vene-meelsete juht ning kukutati seetõttu mitu korda. 

1552. aastal püüdis ta Kaasani khaaniriiki Ivan IV kätte mängida, kuid Vene-vaenulik Yadigar Muhammad tõukas ta troonilt ning üritas venelastele vastu hakata. Ent Kaasan vallutati ja liideti Venemaaga juba samal aastal (1552) ning nii tuli ka Šig-Aleil sellest khaanitiilist igaveseks loobuda. 

Selle asemel sai temast üks olulisemaid tatari väepealikke Ivan Julma õukonnas, kes juhtis ka esimest rüüsteretke Vana-Liivimaale Vene-Liivi sõja alguses, 1558. aasta jaanuaris-veebruaris. Ta saatis liivimaalastele ka kirja, milles manitses neid tsaari nõudmistele kuuletuma. Et nood seda aga ei teinud, läks sõda edasi ning Šig-Alei laastas veel mitmel korral Liivimaad. 

1560. aastatel tegeles ta peamiselt Moskoovia piirilinnade kaitsmisega Poola-Leedu vägede vastu.

Kategooria:Venemaa väejuhid
Kategooria:Kaasani khaanid
Kategooria:Vene-Liivi sõda
Kategooria:Sündinud 1505
Kategooria:Surnud 1567